ગુજરાત વિધાનસભાની ચૂંટણીમાં ભાજપને ટારગેટ પ્રમાણે 150 પ્લસ બેઠકો ન મળતાં જે નુકશાન થયું છે તે માત્ર ગુજરાત ભાજપને જ નથી પરંતુ કેન્દ્રની મોદી સરકારને સૌથી વધુ નુકશાન થયું છે. ઓછી બેઠકોના કારણે આવનારા બે વર્ષમાં ભાજપના રાજ્યસભામાં ત્રણ બેઠકોનું સીધું નુકશાન ગયું છે. 2017ની ચૂંટણીમાં ભાજપને માત્ર 99 બેઠકો મળતાં ગુજરાત ભાજપના મોતિયા મરી ગયા હતા. વડાપ્રધાન નરેન્દ્ર મોદીએ પ્રદેશના નેતાઓને તે સમયે ખખડાવ્યા પણ હતા કે મારા ગયા પછી ગુજરાત ભાજપની હાલત તમે લોકોએ એટલી નાજૂક બનાવી દીધી છે કે ડગલે ને પગલે તે દેશભરમાં નડી રહ્યું છે. વિધાનસભામાં ભાજપની ઓછી બેઠકોના કારણે રાજ્યસભાની 2018માં આવેલી ચૂંટણીમાં ભાજપના ચાર પૈકી માત્ર બે સભ્યો મનસુખ માંડયિવા અને પુરૂષોત્તમ રૂપાલા જ રિપિટી થયા છે. એક સભ્ય શંકર વેગડને ટીકીટ આપી નથી જ્યારે બીજા સભ્ય અને કેન્દ્રીય નાણામંત્રી અરૂણ જેટલીને ઉત્તર પ્રદેશ મોકલવાની ફરજ પડી છે. હવે 2020માં પણ આવો જ ખેલ થયો છે. 2020માં એપ્રિલ મહિનામાં ભાજપના ચિનુભાઇ ગોહિલ, મહંત શંભુપ્રસાદ તુંડિયા અને લાલસિંહ વડોદિયા નિવૃત્ત થઇ રહ્યાં છે. કોંગ્રેસ પાસે એકમાત્ર મધુસુદન મિસ્ત્રીની બેઠકે છે તે 2020ના એપ્રિલમાં ખાલી પડે છે. આ વર્ષમાં જ્યારે ચૂંટણી આવશે ત્યારે કોંગ્રેસની એક સત્તાવાર બેઠક તો છે જ પરંતુ વધારાની બીજી એક બેઠક મળશે ત્યારે ભાજપને ફરી એકવાર એક સભ્યને ટીકીટ આપવાનો ઇન્કાર કરવો પડશે.